Britse eerste minister bedankTheresa May kondig haar bedanking as Britse premier buite 10 Downing Straat in Londen aan. [24 Mei 2019]. (Foto: Yui Mok/PA via AP) May het die aankondiging Vrydagoggend buite 10 Downing Street, die premierswoning in Londen, gedoen. “Dit was die grootste eer van my lewe om dié pos te beklee wat ek binnekort sal verlaat. Die tweede vrouepremier, maar beslis nie die laaste een nie. “Ek doen dit met geen kwade gevoelens nie, maar met enorme en blywende dankbaarheid vir die geleentheid wat ek gehad het om die land wat ek liefhet, te dien,” het ŉ emosionele May gesê voordat sy omgedraai en weggestap het. May het gesê die feit dat sy Brexit nie kon afhandel nie, bly ŉ saak van “diepe berou”. “Dit is in die beste belang van die land dat ŉ nuwe eerste minister nou die leiding neem,” het sy gesê. Die BBC berig May is lank reeds onder groot druk om te bedank, veral ná die jongste uitval tussen haar en parlementslede van haar eie party oor haar jongste Brexit-plan. Die parlement verwerp sedert Januarie die ooreenkoms rakende die Verenigde Koninkryk se onttrekking aan die Europese Unie, wat May reeds drie keer beding het. Meer onlangse pogings om ŉ skikking wat vir almal aanvaarbaar is met die Arbeidersparty te bereik, het ook misluk. May het in haar verklaring gesê sy het haar bes gedoen om die uitslag van die 2016-referendum oor Brittanje se onttrekking aan die EU, te respekteer. Sy bly in haar pos aan tot 7 Junie waarna die proses om ŉ nuwe leier te verkies sal begin.